
Text rozhodnutia
Súd: Krajský súd Bratislava Spisová značka: 5Sd/57/2012 Identifikačné číslo súdneho spisu: 1012200320 Dátum vydania rozhodnutia: 25. 09. 2013 Meno a priezvisko sudcu, VSÚ: JUDr. Milota Tóthová ECLI: ECLI:SK:KSBA:2013:1012200320.4 ROZSUDOK V MENE SLOVENSKEJ REPUBLIKY Krajský súd v Bratislave samosudkyňou JUDr. Milotou Tóthovou v právnej veci navrhovateľky W.. P. V., bytom A. X, A., proti odporkyni Sociálnej poisťovni ústredie v Bratislave, Ul. 29. augusta č. 8, Bratislava, o invalidný dôchodok, takto r o z h o d o l : Súd rozhodnutie odporkyne číslo XXX XXX XXXX zo dňa 14. októbra 2011 p o t v r d z u j e . Účastníkom náhradu trov konania nepriznáva. o d ô v o d n e n i e : Rozhodnutím číslo XXX XXX XXXX zo dňa 14. októbra 2011 odporkyňa podľa § 70 ods. 1 a § 82 zákona č. 461/2003 Z.z. o sociálnom poistení v znení neskorších predpisov priznala navrhovateľke od 23. septembra 2011 invalidný dôchodok v sume 471,00 eur mesačne. Rozhodla tak s odôvodnením, že podľa posudku posudkového lekára sociálneho poistenia Sociálnej poisťovne, pobočka Bratislava zo dňa 23. septembra 2011 navrhovateľka bola uznaná za invalidnú, miera poklesu schopnosti vykonávať zárobkovú činnosť u navrhovateľky je 60%. Navrhovateľka návrhom zo dňa 16.11.2011 žiadala preskúmať toto rozhodnutie a poukazovala na to, že v roku 2011 podstúpila veľké operácie recidivujúceho ochorenia pseudomyxóm peritonea. Uviedla, že toto ochorenie sa nedá liečiť konzervatívnou liečbou a recidivujúce nádory z oblasti malej panvy sa musia odstraňovať len operačne. Zdôraznila že prognóza ochorenia je nejasná, proces je neukončený a je stále v sledovaní NOÚ. Ochorenie jej neumožňuje nastúpiť do zamestnania a žiadala, aby jej bola stanovená vyššia miera poklesu schopnosti vykonávať zárobkovú činnosť. Krajský súd preskúmal napadnuté rozhodnutie podľa § 250l a nasl. O.s.p., prejednal návrh navrhovateľky a dospel k záveru, že návrh nie je dôvodný. Krajský súd vykonal dokazovanie výsluchom účastníkov konania, posudkom posudkového lekára Sociálnej poisťovne pobočky Bratislava zo dňa 23.9.2011 a posudkom posudkového lekára Sociálnej poisťovne ústredie Bratislava zo dňa 16.2.2012, doplňujúcim odborným vyjadrením posudkových lekárov Sociálnej poisťovne ústredie Bratislava zo dňa 11.7.2012, 13.2.2013, 9.5.2013 a 27.6.2013, oboznámil sa s dávkovým spisom odporkyne číslo XXX XXX XXXX X a s posudkovým spisom odporkyne a zistil tento skutkový stav. Podľa § 70 ods. 1 zákona č. 461/2003 Z.z. o sociálnom poistení v znení neskorších predpisov poistenec má nárok na invalidný dôchodok, ak sa stal invalidný, získal počet rokov dôchodkového poistenia uvedený v § 72 a ku dňu vzniku invalidity nespĺňa podmienky nároku na starobný dôchodok alebo mu nebol priznaný predčasný starobný dôchodok. Podľa § 71 ods. 1 zákona č. 461/2003 Z.z. o sociálnom poistení poistenec je invalidný, ak pre dlhodobo nepriaznivý zdravotný stav má pokles schopnosti vykonávať zárobkovú činnosť o viac ako 40% v porovnaní so zdravou fyzickou osobou. Podľa § 71 ods. 2 cit. zákona dlhodobo nepriaznivý zdravotný stav je taký zdravotný stav, ktorý spôsobuje pokles schopnosti vykonávať zárobkovú činnosť a ktorý má podľa poznatkov lekárskej vedy trvať dlhšie ako jeden rok. Podľa § 71 ods. 3 cit. zákona pokles schopnosti vykonávať zárobkovú činnosť sa posudzuje porovnaním telesnej schopnosti, duševnej schopnosti a zmyslovej schopnosti poistenca s dlhodobo nepriaznivým zdravotným stavom a telesnej schopnosti, duševnej schopnosti a zmyslovej schopnosti zdravej fyzickej osoby. Pri posudzovaní poklesu schopnosti vykonávať zárobkovú činnosť sa neprihliada na zdravotné postihnutia, ktoré boli zohľadnené na nárok na invalidný výsluhový dôchodok podľa osobitného predpisu. Podľa § 71 ods. 4 cit. zákona pokles schopnosti vykonávať zárobkovú činnosť sa posudzuje na základe a) lekárskych správ a údajov zo zdravotnej dokumentácie zdravotníckeho zariadenia a zhodnotenia liečby s určením diagnostického záveru, stabilizácie ochorenia, jeho ďalšieho vývoja, ďalšej liečby a b) komplexných funkčných vyšetrení a ich záverov, pričom sa prihliada na zostávajúcu schopnosť vykonávať zárobkovú činnosť, zostávajúcu schopnosť prípravy na povolanie, možnosti poskytnutia pracovnej rehabilitácie alebo rekvalifikácie. Podľa § 71 ods. 6 cit. zákona miera poklesu schopnosti vykonávať zárobkovú činnosť v percentách sa určuje podľa druhu zdravotného postihnutia, ktoré je rozhodujúcou príčinou dlhodobo nepriaznivého zdravotného stavu, a so zreteľom na závažnosť ostatných zdravotných postihnutí. Podľa § 71 ods. 7 cit. zákona jednotlivé percentuálne miery poklesu schopnosti vykonávať zárobkovú činnosť sa nesčítavajú. Podľa § 71 ods. 8 cit. zákona mieru poklesu schopnosti vykonávať zárobkovú činnosť určenú podľa odseku 6 možno zvýšiť najviac o 10%, ak závažnosť ostatných zdravotných postihnutí ovplyvňuje pokles schopnosti vykonávať zárobkovú činnosť. Na určenie zvýšenia hodnoty sa vychádza z predchádzajúceho výkonu zárobkovej činnosti, dosiahnutého vzdelania, skúsenosti a schopnosti rekvalifikácie. Obdobne to platí, ak pokles schopnosti vykonávať zárobkovú činnosť je dôsledkom viacerých zdravotných postihnutí podmieňujúcich dlhodobo nepriaznivý zdravotný stav. Hodnotenie miery zhoršenia zdravotného stavu vyžaduje odborné lekárske znalosti a vo veciach dôchodkového poistenia je podľa zákona č. 461/2003 Z.z. o sociálnom poistení lekárska posudková činnosť dôchodkového poistenia zverená posudkovému lekárovi sociálneho poistenia príslušnej pobočky a posudkovému lekárovi sociálneho poistenia ústredia (153 ods. 5 zákona č. 461/2003 Z.z.). Na základe žiadosti navrhovateľky o invalidný dôchodok zdravotný stav a pracovná schopnosť navrhovateľky boli posúdené posudkovým lekárom Sociálnej poisťovne pobočka Bratislava dňa 23.9.2011, ktorý uviedol, že navrhovateľka trpí na bolesť chrbta - dorzalgiu, esenciálnu - primárnu hypertenziu a nezhubný nádor bez špecifikácie. Navrhovateľka je dlhodobo v sledovaní a liečbe gynekológa v NOÚ, mala opakované gynekologické operácie, bolo vykonané odstránenie maternice, oboch vaječníkov, slepého čreva a časti veľkej predstery pre cysty ovárií a následne zistený nezhubný nádor v oblasti malej panvy (recidivujúci pseudomyxom). Nebola potvrdená malignita, a preto nebola ani indikovaná ďalšia onkologická liečba. U navrhovateľky dominujú degeneratívne ochorenia chrbtice vo viacerých segmentoch a to v hrudníkovom a driekovo-krížovom s častými prejavmi nervového a svalového dráždenia pri závažnej poruche statodynamiky chrbtice v driekovom segmente pri štrukturálnych zmenách a chabom držaní tela s príslušnou svalovou dysbalanciou. Navrhovateľka je v liečbe internistu a endokrinológa pre arteriálnu hypertenziu a zápal štítnej žľazy na autoimúnnom podklade. Rozhodujúcim zdravotným postihnutím u navrhovateľky sú degeneratívne zmeny na chrbtici a medzistavcových platničkách s trvalým ťažkým postihnutím funkcie (kapitola XV., oddiel E, položka 3.c) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť posudkový lekár stanovil na 50%. Pre iné zdravotné postihnutie a to ostatné ochorenia zvýšil mieru poklesu schopnosti o 10%. Celková miera poklesu schopnosti vykonávať zárobkovú činnosť u navrhovateľky je 60%. Dátum vzniku invalidity stanovil od 23.9.2011. Navrhovateľka je invalidná podľa § 71 ods. 1 zákona č. 461/2003 Z.z. o sociálnom zabezpečení. Navrhovateľka môže vykonávať terajšiu prácu ako managerka s obmedzením. Posudkový lekár Sociálnej poisťovne ústredie Bratislava v posudku zo dňa 16.2.2012, uviedol že navrhovateľka trpí na choroby a to bolesť chrbta - dorzalgiu, esenciálnu - primárnu hypertenziu, neklasifikovanú, nezhubný nádor dutiny brušnej (pseudomyxom), autoimúnny zápal štítnej žľazy, únik moču podľa dokumentácie a vnútorné hemoroidy. U navrhovateľky je anamnéza primárneho neurologického ochorenia a to bolesti chrbta - dorzalgie, s funkčným postihnutím chrbtice najmä driekového segmentu ťažkého stupňa s často recidivujúcimi prejavmi dráždenia nervov a svalov s výraznou poruchou svalového korzetu chrbta, sú potvrdené degeneratívne zmeny na chrbtici - pokročilé spondylartrotické zmeny. Navrhovateľka bola opakovane operovaná pre pseudomyxom (diseminovaná peritoneálna adenomucinóza). V roku 2009 mala operáciu pravého vaječníka pre uvedený nezhubný nádor, v marci 2011 bol nález v malej panve toho istého charakteru, v auguste 2011 bol nález na pobrušnici, v decembri 2011 bola operovaná vaginálnou cestou pre nález toho istého nádoru v oblasti pobrušnice. Zdravotný stav navrhovateľky negatívne ovplyvňuje choroba vysokého krvného tlaku bez závažných orgánových komplikácií a únik moču II. stupňa. Pridružené sekundárne ochorenia navrhovateľky a to autoimúnny zápal štítnej žľazy a vnútorné hemoroidy sú posudkovo nezávažné. Rozhodujúcim zdravotným postihnutím u navrhovateľky sú degeneratívne zmeny na chrbtici a medzistavcových platničkách s trvalým ťažkým postihnutím funkcie (kapitola XV., oddiel E, položka 3.c) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť posudkový lekár stanovil na 50%. Pre iné zdravotné postihnutie a to nezhubný nádor dutiny brušnej (pseudomyxom), esenciálnu - primárnu hypertenziu a únik moču II. st. zvýšil mieru poklesu schopnosti o 10%. Celková miera poklesu schopnosti vykonávať zárobkovú činnosť u navrhovateľky je 60%. Navrhovateľka je invalidná podľa § 71 ods. 1 zákona č. 461/2003 Z.z. o sociálnom zabezpečení. Navrhovateľka môže vykonávať fyzicky nenamáhavú prácu primeranú jej vzdelaniu. Navrhovateľka pri výsluchu v súdnom konaní zotrvala na podanom návrhu a poukazovala na to, že jej ochorenie nezhubný nádor dutiny brušnej nie je konkretizovaný v prílohe č. 4 zákona č. 461/2003 Z.z. o sociálnom poistení v znení neskorších predpisov, jedná sa však o ochorenie, ktoré sa u nej opakovane vyskytuje, nie je daná prognóza tohto ochorenia a jedná sa nevyliečiteľné ochorenie. Vzhľadom na tieto skutočnosti žiadala o zaujatie stanoviska, či nie je možné toto ochorenie z hľadiska onkologického zaradiť pod zhubné nádory aj keď sa jedná o nezhubný nádor s prihliadnutím na prílohu č. 2 druhá kapitola - nádory zákona č. 461/2003 Z.z. o sociálnom poistení. V priebehu súdneho konania doložila novšie lekárske nálezy. Súd doplnil dokazovanie zadovážením so doplňujúceho odborného vyjadrenia posudkového lekára Sociálnej poisťovne ústredie Bratislava, ktorý dňa 11.7.2012 po vyhodnotení nových lekárskych nálezov a to kožných vyšetrení zo dňa 28.3.2012 a 4.4.2012, psychiatrických vyšetrení zo dňa 30.4.20102, 9.3.2012, 2.4.2012 a 24.2.2012, gynekologického vyšetrenia zo dňa 13.2.2012, chirurgického vyšetrenia zo dňa 4.4.2012 a prepúšťacej správy z Národného onkologického ústavu od 10.5.2012 do 21.5.2012 konštatoval, že z posudkového a klinického hľadiska predmetné vyšetrenia nezdokladovali zhoršenie zdravotného stavu navrhovateľky. Navrhovateľka je sledovaná na psychiatrickej ambulancii pre protrahovanú reaktívnu depresívnu epizódu krátkodobo, z posudkového hľadiska je táto diagnóza sekundárna, nakoľko psychiatrická liečba trvá krátko, t.j. nie viac ako jeden rok a teda z klinického a posudkového hľadiska sa nejedná o dlhodobo nepriaznivý zdravotný stav, ktorý by podmieňoval aj možnosť zmeny tohto ochorenia za rozhodujúce zdravotné postihnutie. Kožné vyšetrenie bolo za účelom doporučenia liečby a je posudkovo nevýznamné. Navrhovateľka sa podrobila operačnému zákroku 11.5.2012 pre recidivujúci pseudomyxom s infiltráciou v oblasti do hrubého čreva a konečníka, s vytvorením anastomózy v hrubom čreve, nález bol tiež v oblasti pošvy a močového mechúra, počas operácie bol vykonaný ureterálny stent vľavo. Pooperačný priebeh bol bez komplikácií. V minulosti vykonané histologické vyšetrenia nepotvrdili zhubnosť procesu. Predmetné ochorenie navrhovateľky bolo zhodnotené ako iné zdravotné postihnutie, nakoľko sa jedná o nezhubný proces. Posudkový lekár zdôraznil, že nebolo žiadnym špecializovaným ústavom v Slovenskej republike potvrdené, že sa jedná o onkologické ochorenie, ochorenie je liečiteľné operačne a teda nie je ani možná zámena ochorenia, ktoré je nezhubné za zhubné - onkologické ochorenie. Zotrval na posudkovom závere uvedenom v posudku zo dňa 16.2.2012. Posudkový lekár Sociálnej poisťovne ústredie Bratislava v doplňujúcom odbornom vyjadrení zo dňa 13.2.2013 za prítomnosti prísediaceho lekára so špecializáciou internista po vyhodnotení nových lekárskych nálezov a to gynekologickej správy zo dňa 12.10.2012 konštatoval, že sa jedná o nezhubný - benígny nádor, ktorý si vyžaduje opakovane operačné riešenie, iná forma liečby pri tomto nezhubnom nádore neexistuje a opakované recidívy boli riešené cestou jednodňovej chirurgie, kedy bol nádor odstránený. Z posudkového a interného hľadiska konštatoval, že horeuvedené odborné vyšetrenie nezdokladovalo zhoršenie zdravotného stavu navrhovateľky. Zotrval na posudkovom závere uvedenom v posudku zo dňa 16.2.2012 a 11.7.2012. Súd doplnil dokazovanie o posúdenie zdravotného stavu navrhovateľky a jej pracovnej schopnosti vzhľadom na jej námietky aj iným posudkovým lekárom Sociálnej poisťovne ústredie Bratislava, ktorý v posudku zo dňa 9.5.2013 po vyhodnotení lekárskych nálezov a to kožných vyšetrení zo dňa 28.3.2012 a 4.4.2012, kontrolných psychiatrických vyšetrení zo dňa 24.2.2012, 9.3.2012, 2.4.2012 a 30.4.2012, gynekologického vyšetrenia zo dňa 13.2.2012, chirurgického vyšetrenia zo dňa 4.4.2012 a prepúšťacej správy z Národného onkologického ústavu od 10.5.2012 do 21.5.2012 konštatoval, že doložené lekárske nálezy nedokumentujú nové skutočnosti v zdravotnom stave navrhovateľky ani zhoršenie zdravotného stavu navrhovateľky. Rozhodujúcim zdravotným postihnutím u navrhovateľky sú degeneratívne zmeny na chrbtici a medzistavcových platničkách s trvalým ťažkým postihnutím funkcie (kapitola XV., oddiel E, položka 3.c) prílohy č. 4 zákona č. 461/2003 Z. z.), s mierou poklesu schopnosti vykonávať zárobkovú činnosť 50%. Pre iné zdravotné postihnutie bola zvýšená miera poklesu schopnosti o 10%. Zotrval na určenej celkovej miere poklesu schopnosti vykonávať zárobkovú činnosť 60%. V doplňujúcom odbornom vyjadrení zo dňa 27.6.2013 zotrval na posúdení zdravotného stavu navrhovateľky zo dňa 9.5.2013. Navrhovateľka zotrvala na podanom návrhu. Novšie lekárske nálezy nedoložila. Zástupkyňa odporkyne vzhľadom na zhodné závery posudkov posudkových lekárov ako aj doplňujúcich odborných vyjadrení posudkov posudkových lekárov Sociálnej poisťovne ústredie Bratislava žiadala napadnuté rozhodnutie ako vecne správne potvrdiť. Posudkový lekár sociálneho poistenia Sociálnej poisťovne pobočka Bratislava ako aj dvaja posudkoví lekári sociálneho poistenia Sociálnej poisťovne ústredie Bratislava vo svojich vyššie uvedených posudkoch ako aj v doplňujúcich odborných vyjadreniach zo dňa 11.7.2012, 13.2.2013, 9.5.2013 a 27.6.2013 zohľadnili všetky navrhovateľkou uvádzané ťažkosti, vysporiadali sa s lekárskymi nálezmi nachádzajúcimi sa v zdravotnej dokumentácii navrhovateľky aj za účasti odborného lekára so špecializáciou internista a zhodne určili, že rozhodujúcim zdravotným postihnutím u navrhovateľky sú degeneratívne zmeny na chrbtici a medzistavcových platničkách s trvalým ťažkým postihnutím funkcie (kapitola XV., oddiel E, položka 3.c) prílohy č. 4 zákona č. 461/2003 Z.z.), kde mieru poklesu schopnosti vykonávať zárobkovú činnosť posudkoví lekári zhodne stanovili na 50%. Pre iné zdravotné postihnutie a to nezhubný nádor dutiny brušnej (pseudomyxom), esenciálnu - primárnu hypertenziu a únik moču II. st. zvýšili mieru poklesu schopnosti o 10%. Celková miera poklesu schopnosti vykonávať zárobkovú činnosť u navrhovateľky je 60%. Navrhovateľka bola opakovane operovaná pre pseudomyxom (diseminovaná peritoneálna adenomucinóza), v roku 2009 mala operáciu pravého vaječníka pre uvedený nezhubný nádor, v marci 2011 bol nález v malej panve toho istého charakteru, v auguste 2011 bol nález na pobrušnici, v decembri 2011 bola operovaná vaginálnou cestou pre nález toho istého nádoru v oblasti pobrušnice a 11.5.2012 bola navrhovateľka operovaná pre recidivujúci pseudomyxom s infiltráciou v oblasti do hrubého čreva a konečníka, s vytvorením anastomózy v hrubom čreve a s nálezom aj v oblasti pošvy a močového mechúra. Zdravotný stav navrhovateľky negatívne ovplyvňuje choroba vysokého krvného tlaku bez závažných orgánových komplikácií a únik moču II. stupňa. Psychiatrická liečba navrhovateľky pre protrahovanú reaktívnu depresívnu epizódu trvá krátko, t.j. nie viac ako jeden rok a z klinického a posudkového hľadiska sa nejedná o dlhodobo nepriaznivý zdravotný stav, ktorý by podmieňoval aj možnosť zmeny tohto ochorenia za rozhodujúce zdravotné postihnutie. Ďalšie pridružené sekundárne ochorenia navrhovateľky a to autoimúnny zápal štítnej žľazy a vnútorné hemoroidy sú posudkovo nezávažné. Zistenia posudkových lekárov neboli spochybnené ani v súdnom konaní, nakoľko ani novšie lekárske nálezy, ktoré navrhovateľka doložila nepreukázali zhoršenie zdravotného stavu navrhovateľky a progresiu jej ochorení. K možnosti zaradenia recidivujúceho ochorenia navrhovateľky - pseudomyxom (diseminovaná peritoneálna adenomucinóza) pod onkologické ochorenia posudkoví lekári konštatovali, že sa jedná o nezhubný - benígny nádor, ktorý si vyžaduje opakovane operačné riešenie a iná forma liečby pri tomto nezhubnom nádore neexistuje. Doposiaľ vykonané histologické vyšetrenia nepotvrdili zhubnosť procesu. Z tohto dôvodu predmetné ochorenie navrhovateľky bolo zhodnotené ako iné zdravotné postihnutie, nakoľko sa jedná o nezhubný proces a teda nie je ani možná zámena ochorenia, ktoré je nezhubné za zhubné - onkologické ochorenie. Závery posudkov posudkových lekárov sú odborné, presvedčivé, náležite zdôvodnené a súd nezistil rozpor medzi ich závermi a zisteným skutočným stavom. Krajský súd preto z vyššie uvedených dôvodov napadnuté rozhodnutie číslo XXX XXX XXXX zo dňa 14. októbra 2011 podľa § 250q ods. 2 O.s.p. ako vecne správne potvrdil. O trovách konania súd rozhodol podľa § 250k ods. 1 v spojení s § 250l ods. 2 O.s.p. Navrhovateľka nebola v konaní úspešná, a preto jej súd trovy konania nepriznal a odporkyni trovy konania neprislúchajú. Poučenie: Proti tomuto rozsudku je možné podať odvolanie do 15 dní odo dňa jeho doručenia na Krajskom súde v Bratislave. V odvolaní sa má popri všeobecných náležitostiach /§ 42 ods. 3/ uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha. /§ 205 ods.1 O.s.p./ Pokiaľ zákon pre podanie určitého druhu nevyžaduje ďalšie náležitosti, musí byť z podania zjavné, ktorému súdu je určené kto ho robí, ktorej veci sa týka a čo sleduje, a musí byť podpísané a datované. Podanie treba predložiť s potrebným počtom rovnopisov a prílohami tak, aby jeden rovnopis zostal na súde a aby každý účastník dostal jeden rovnopis, ak je to potrebné. Ak účastník nepredloží potrebný počet rovnopisov a príloh, súd vyhotoví kópie na jeho trovy. /§ 42 ods. 3 O.s.p./ Odvolanie proti rozsudku alebo uzneseniu, ktorým bolo rozhodnuté vo veci samej, možno odôvodniť len tým, že a/ v konaní došlo k vadám uvedeným v § 221 ods. 1, b/ konanie má inú vadu, ktorá mohla mať za následok nesprávne rozhodnutie vo veci, c/ súd prvého stupňa neúplne zistil skutkový stav veci, pretože nevykonal navrhnuté dôkazy, potrebné na zistenie rozhodujúcich skutočností, d/ súd prvého stupňa dospel na základe vykonaných dôkazov k nesprávnym skutkovým zisteniam, e/ doteraz zistený skutkový stav neobstojí, pretože sú tu ďalšie skutočnosti, alebo iné dôkazy, ktoré doteraz neboli uplatnené /§ 205a/, f/ rozhodnutie súdu prvého stupňa vychádza z nesprávneho právneho posúdenia veci /§ 205 ods. 2 O.s.p./.

Zdroj: KAUZIS.SK – https://www.kauzis.sk/judikatura/r/ECLI:SK:KSBA:2013:1012200320.4 (dáta aktuálne k 12. 11. 2026). Záväzné je znenie zverejnené súdom.




